CELEX: 62010CN0038
Language: fi
Date: 2010-01-22 00:00:00
Title: Asia C-38/10: Kanne 22.1.2010 — Euroopan komissio v. Portugalin tasavalta

27.3.2010   
            
            
               FI
            
            
               Euroopan unionin virallinen lehti
            
            
               C 80/18
            
         Kanne 22.1.2010 — Euroopan komissio v. Portugalin tasavalta
   (Asia C-38/10)
   2010/C 80/33
   Oikeudenkäyntikieli: portugali
   
      Asianosaiset
   
   
      Kantaja: Euroopan komissio (asiamiehet: R. Lyal ja G. Braga da Cruz)
   
      Vastaaja: Portugalin tasavalta
   
      Vaatimukset
   
   
               —
            
            
               Unionin tuomioistuimen on todettava, että Portugalin tasavalta ei ole noudattanut Euroopan unionin toiminnasta annetun sopimuksen 49 artiklan ja ETA-sopimuksen 31 artiklan mukaisia velvoitteitaan, koska se on pitänyt voimassa Código do Imposto sobre o Rendimento das pessoas Colectivas –nimisen lain (Portugalin yhteisöjen tuloverolaki; jäljempänä CIRC) 76 a, 76 b ja 76 c §:n säännökset, joiden nojalla jos portugalilaisen yrityksen kotipaikka ja tosiasiallinen hallinto siirretään toiseen jäsenvaltioon tai jos kiinteän toimipaikan toiminta Portugalissa lopetetaan tai sen pääoma Portugalissa siirretään toiseen jäsenvaltioon:
               
                           —
                        
                        
                           sen tilikauden, jonka aikana tämä tapahtuma tapahtuu, veron perusta sisältää kyseessä olevaan pääomaan liittyvät toteutumattomat arvonlisät, kun taas yksinomaan kansallisiin liiketoimiin liittyvät toteutumattomat arvonlisät eivät sisälly veron perustaan
                        
                     
                           —
                        
                        
                           yhtiön, joka siirtää kotipaikkansa ja tosiasiallisen hallintonsa pois Portugalin alueelta, osakkailta kannetaan vero, joka perustuu yhtiön kassavarojen (laskettuna siirtopäivänä markkinahintaan) ja vastaavien osuuksien hankintahinnan erotukseen.
                        
                     
         
               —
            
            
               Portugalin tasavalta on velvoitettava korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Komissio katsoo, että CIRC:in mainitut pykälät saattavat rajoittaa SEUT 49 artiklassa vahvistettua sijoittautumisvapautta.
   Mainitun Portugalin lainsäädännön mukaan toteutumattomista arvonlisistä kannetaan vero ainoastaan, kun yhtiö siirtää kotipaikkansa ja tosiasiallisen hallintonsa pois Portugalin alueelta tai kun se siirtää yksittäisiä omaisuuseriä toiseen jäsenvaltioon sijoittautuneeseen kiinteään toimipaikkaan, kun taas vastaavanlaiset kotipaikan siirrot Portugalin alueella tai pääomien siirrot yrityksen kotipaikasta samassa jäsenvaltiossa sijaitsevaan toimipaikkaan eivät aiheuta minkäänlaisia välittömiä veroseuraamuksia.
   Komissio ei riitauta jäsenvaltioiden oikeutta verottaa sellaisen henkilön saamia arvonlisiä, jota valtiossa asuvana verovelvollisena verotetaan kaikista tuloistaan. Komissio katsoo kuitenkin, että Portugalin lainsäädännössä on sovellettava samaa sääntöä ja että verovelvollisuuden synnyttävien tekijöiden on oltava samat — erityisesti pääoman luovuttaminen tai muu tekijä, joka aiheuttaa varausten muokkaamisen — riippumatta siitä, siirretäänkö kotipaikka, tosiasiallinen hallinto tai omaisuuseriä pois Portugalin alueelta vai pysyvätkö ne Portugalin alueella.
   Komissio katsoo, että yhtiöillä on oltava oikeus siirtää kotipaikkansa tai yksittäisiä omaisuuseriä toiseen jäsenvaltioon ilman, että niiden on noudatettava liian monimutkaisia ja kalliita menettelyjä, eikä ole perusteltua periä välittömästi veroja toteutumattomista arvonlisistä, kun portugalilaisen yhtiön kotipaikka ja tosiasiallinen hallinto siirretään toiseen jäsenvaltioon, kiinteän toimipaikan toiminta Portugalin alueella lopetetaan tai sen pääomia Portugalissa siirretään toiseen jäsenvaltioon, jos tälläista veroa eri peritä vastaavanlaisissa kansallisissa tilanteissa.
   Tiettyjen tahojen — erityisesti velkojien, vähemmistöosakkaiden ja veroviranomaisten — oikeuksien erityissuojelu on taattava, mutta se on toteutettava suhteellisuusperiaatteen mukaisesti, sellaisena kuin unionin tuomioistuin on sitä tulkinnut.
   Tässä yhteydessä Portugalin tasavalta voisi esimerkiksi määrittää toteutumattomien arvonlisien arvon, joiden osalta se säilyttää verotuksellisen toimivaltansa, kunhan tähän ei liity mahdollisuutta kantaa veroa välittömästi eikä asettaa muita edellytyksiä sen maksun siirtämiselle.
   Oikeutettu tavoite taata verotuksen tehokkuus ja estää veronkiertoa voitaisiin saavuttaa myös vähemmän rajoittavilla menetelmillä käyttäen jäsenvaltioiden toimivaltaisten viranomaisten keskinäisestä avusta välittömien verojen alalla 19.12.1977 annetussa neuvoston direktiivissä 77/799/ETY (1) tai keskinäisestä avunannosta tiettyihin maksuihin, tulleihin, veroihin ja muihin toimenpiteisiin liittyvien saatavien perinnässä 26.5.2008 annetussa neuvoston direktiivissä 2008/55/EY (2) tarkoitettuja mekanismeja.
   Komission mukaan Portugalin lainsäädännössä ylitetään se, mikä on tarpeen tavoiteltujen päämäärien eli verojärjestelmän tehokkuuden takaamisen saavuttamiseksi. Tämän vuoksi komissio katsoo, että Portugalin lainsäädännössä on noudatettava samaa sääntöä riippumatta siitä, siirretäänkö kotipaikka, tosiasiallinen hallinto tai omaisuuseriä pois Portugalin alueelta vai pysyvätkö ne Portugalin alueella: vero onkannettava vasta, kun pääoman arvonnousu on toteutunut.
   
      (1)  EYVL L 336, s. 15.
   
      (2)  EUVL L 150, s. 28.